Regionsudvalgets udtalelse om »Europa-Parlamentets og Rådets beslutning om ændring af Europa-Parlamentets og Rådets beslutning nr. 1254/96/EF om opstilling af et sæt retningslinjer for transeuropæiske net på energiområdet« (97/C 116/13)

REGIONSUDVALGET har -

under henvisning til Kommissionens forslag til Europa-Parlamentets og Rådets beslutning om ændring af Europa-Parlamentets og Rådets beslutning nr. 1254/96/EF om opstilling af et sæt retningslinjer for transeuropæiske net på energiområdet (),

under henvisning til Rådets beslutning af 25. september 1996 om i henhold til artikel 129 D, stk. 1, i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til sin beslutning af 13. november 1996 om at henvise det forberedende arbejde til Underudvalg 5 »Fysisk Planlægning, Miljø og Energi«,

under henvisning til Underudvalg 5's forslag til Regionsudvalgets udtalelse (CdR 367/96 rev.), som blev vedtaget enstemmigt den 20. november 1996 med Hannu Penttilä som ordfører -

på den 16. plenarforsamling den 15.-16. januar 1997 (mødet den 16. januar) enstemmigt vedtaget følgende udtalelse.

1. Indledning

1.1. Kommissionen har fundet det nødvendigt at ajourføre den vejledende liste over projekter af fælles interesse der indgår som bilag i Europa-Parlamentets og Rådets beslutning nr. 1254/96/EF om opstilling af et sæt retningslinjer for transeuropæiske net på energiområdet ().

1.2. Behovet for en ændring skyldes den tid der er gået siden Kommissionen fremlagde det foregående forslag, de forpligtelser vedrørende energinettet der er indgået undervejs i behandlingsproceduren som følge af de tre nye medlemsstaters tiltrædelse, den øgede tendens til at udvide de sammenkoblede net på det europæiske kontinent samt navnlig den hurtige udvikling på naturgasmarkedet.

2. Generelle bemærkninger

2.1. Regionsudvalget finder planlægning og realisering af de transeuropæiske net vigtig for skabelsen af et velfungerende indre energimarked og for styrkelsen af samhørigheden med EU's randområder. Regionsudvalget har for øvrigt allerede udtalt sig om de transeuropæiske energinet () med Fons Hertog som ordfører.

2.2. Det er meget vigtigt for tilliden til beslutningerne om de transeuropæiske net at de ledsages af en realistisk investeringsplan. Navnlig i finansieringen af de energinet der betjener EU's randområder, bør unionen gå ind med en større andel end i dag.

2.3. De lokale og regionale myndigheder er ikke blevet hørt under planlægningen af de transeuropæiske energinet. Den manglende dialog kan forhale etableringen af nettene væsentligt. Regionsudvalget foreslår at Kommissionen undersøger mulighederne for fremover at tage hensyn til de lokale og regionale myndigheders ønsker. Dermed kan man skabe realistiske forudsætninger for etableringen af de transeuropæiske energinet.

2.4. En lokal og regional anerkendelse af de transeuropæiske net vil fremme en behørig vurdering af de miljømæssige konsekvenser og opfyldelsen af strenge miljøkrav. Regionsudvalget foreslår at der gennemføres en vurdering af de transeuropæiske energinets miljømæssige konsekvenser, og at der med henblik på planlægningen og etableringen af nettene udarbejdes miljønormer baseret på princippet om bedste tilgængelige teknologi.

2.5. Regionsudvalget har tidligere fremsat krav om at Kommissionen sikrer de regionale og lokale energiproducenter adgang til de nationale og europæiske el- og gasnet. Dette krav, som er vigtigt med henblik på en effektiv energianvendelse og det indre markeds funktionsdygtighed, bør knyttes til alle beslutninger der vedrører Unionens transeuropæiske energinet.

3. Konklusioner

3.1. Regionsudvalget finder at Kommissionens forslag om ændring af beslutningen om opstilling af et sæt retningslinjer for transeuropæiske net på energiområdet således at der skabes overensstemmelse med de aktuelle krav, er berettiget.

3.2. Efter Regionsudvalgets opfattelse er det meget vigtigt at der skabes velfungerende finansieringssystemer, ikke mindst med henblik på at koble EU's randområder til de transeuropæiske energinet.

3.3. Regionsudvalget er parat til at samarbejde med Kommissionen om i højere grad at inddrage de lokale og regionale myndigheder i forberedelsesprocessen. Med en procedure for vurdering af de miljømæssige konsekvenser, miljønormer i overensstemmelse med princippet om bedste teknologi og øget dialog med de lokale og regionale myndigheder kan der skabes realistiske forudsætninger for nettenes etablering.

3.4. Også de lokale og regionale energiproducenter skal have adgang til de transeuropæiske energinet.

3.5. Regionsudvalget foreslår at projekter i tilknytning til de transeuropæiske net på energiområdet skal være omfattet af Kommissionens forslag til Rådets direktiv om indførelse af rationelle planlægningsmetoder i elektricitets- og gasdistributionssektoren ().

Bruxelles, den 16. januar 1997.

Pasqual MARAGALL i MIRA

Formand for Regionsudvalget

() EFT nr. C 298 af 9. 10. 1996, s. 10.

() EFT nr. L 161 af 29. 6. 1996, s. 147.

() EFT nr. C 217 af 6. 8. 1994, s. 26.

() EFT nr. C 1 af 4. 1. 1996, s. 6.